Gesteelde karre by polisieman se huis gevindEen van die voertuie wat by die huis gevind is. Foto: SAPD Drie gesteelde motors is Dinsdagoggend by die huis van ŉ polisiebeampte in Eldoradopark, Gauteng opgespoor. Lt.kol. Katlego Mogale, polisiewoordvoerder, het gesê die voertuie, ŉ Volkswagen Golf 6 en twee Volkswagen Polo’s, is omstreeks 09:00 daar gevind. “Die beampte was nie by die huis toe lede van die provinsie se blitspatrollie toegeslaan het nie,” het Mogale gesê. “Hy sal van die besit van vermeende gesteelde eiendom aangekla word sodra hy in hegtenis geneem word.” Die blitspatrollie het in samewerking met die Tracker-opsporingsdiens ŉ motor se sein tot by die beampte se huis in Alleystraat gevolg. Mogale het gesê die Golf 6 is vir sy onderdele uitmekaar gehaal. Die motor is verlede maand in Dawnpark aan die Oos-Rand as gekaap aangemeld. Daar is ook aan die twee Polo’s se onderstelnommers gepeuter. Die polisie ondersoek of die beampte ŉ kapwinkel (chop shop) van sy huis af bedryf het.